b'\n_START_ARTICLE_\nWestland Lysander\n_START_PARAGRAPH_\nWestland Lysander oli Westland Aircraftin 1930-luvulla suunnittelema ja valmistama yhteyslentokone, jota lis\xc3\xa4ksi k\xc3\xa4ytettiin sek\xc3\xa4 taktiseen lentotiedusteluun ett\xc3\xa4 maalinhinaukseen.\n_START_SECTION_\nTausta\n_START_PARAGRAPH_\nEnglannin ilmailuministeri\xc3\xb6 tilasi vuonna 1934 yhteyslentokoneen, joka korvaisi Hawker Audaxin. Westlandin lentokonetehtaan p\xc3\xa4\xc3\xa4suunnittelija W. E. W. Petter suunnitteli koneen, jonka ensilento tehtiin 13. kes\xc3\xa4kuuta 1936._NEWLINE_Koneen suunnittelussa pantiin visuaaliselle n\xc3\xa4kyvyydelle koneen etu- ja sivualalle sek\xc3\xa4 alhaalle paljon huomiota, mahdollisimman suuren tarkkailupinta-alan saamiseksi lentot\xc3\xa4hystyst\xc3\xa4 varten. My\xc3\xb6s hyvi\xc3\xa4 hitaan lennon ominaisuuksia painotettiin. N\xc3\xa4ist\xc3\xa4 syist\xc3\xa4 koneesta kehiteltiin tuettu yl\xc3\xa4taso. Laskeutumistelineet olivat kiinte\xc3\xa4t, mutta muotosuojalliset. Ne k\xc3\xa4tkev\xc3\xa4t sis\xc3\xa4\xc3\xa4ns\xc3\xa4 my\xc3\xb6s koneen kiinte\xc3\xa4n eteenp\xc3\xa4in ampuvan kk-aseistuksen._NEWLINE_Westland valmisti 1670 Lysander Mark I\xe2\x80\x93III-konetta, ja niist\xc3\xa4 225 tehtiin Kanadassa.\n_START_SECTION_\nRakenne\n_START_PARAGRAPH_\nKone on yksimoottorinen metallirakenteinen, yl\xc3\xa4taso varustettuna kiinte\xc3\xa4ll\xc3\xa4 laskutelineell\xc3\xa4. Koneessa oli 840\xe2\x80\x93890 hevosvoiman Bristol Mercury -t\xc3\xa4htimoottori.\n_START_SECTION_\nK\xc3\xa4ytt\xc3\xb6 Suomessa\n_START_PARAGRAPH_\nTalvisodan sytytty\xc3\xa4 Suomi tilasi 17 konetta, joista 12 saapui Suomeen maalis\xe2\x80\x93toukokuussa 1940. Koneet saatiin nopeasti, 60\xe2\x80\x93100 p\xc3\xa4iv\xc3\xa4ss\xc3\xa4 tilauksesta. Suomen ilmavoimat lensiv\xc3\xa4t koneilla 100\xe2\x80\x93460 tuntia kullakin. Yht\xc3\xa4\xc3\xa4n koneista ei ole s\xc3\xa4ilynyt. Koneen lempinimi Ilmavoimissa oli \xc3\x84ly-Santeri tai \xc3\x84ly.'